
Parlamentul României

Camera Deputaţilor

	Comisia pentru muncă şi protecţie socială


	
	Comisia pentru sănătate şi familie


	Bucureşti, 17 septembrie 2019
	
	

	Nr. 4c-9/139
	
	Nr. 4c-8/252


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind reglementarea serviciilor integrate de prevenire şi protecţie a persoanelor cu sindrom Down, trimis Comisiei pentru muncă şi protecţie socială şi Comisiei pentru sănătate şi familie pentru examinare pe fond, în procedură obişnuită  cu adresa nr. PLx 60/2017 din 1 februarie 2017.
PREŞEDINTE, 




PREŞEDINTE,
ADRIAN SOLOMON                     Conf.Univ.Dr. FLORIN BUICU

RAPORT  COMUN

asupra proiectului de Lege privind reglementarea serviciilor integrate de prevenire și protecție a persoanelor cu sindrom Down
În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. PLx 60/2017 din 1 februarie 2017, cu dezbaterea pe fond a proiectului de Lege privind reglementarea serviciilor integrate de prevenire și protecție a persoanelor cu sindrom Down.
Proiectul de lege are ca obiect de reglementare introducerea unor dispoziții legale prin care să se creeze cadrul legal privind reglementarea serviciilor de prevenire și protecție a persoanelor cu sindrom Down.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.495/17.05.2016)

· avizul negativ al Comisiei pentru buget, finanţe şi bănci (nr.4c-2/135/04.04.2017)

· avizul favorabil al Comisiei juridice, de disciplină şi imunităţi (nr.4c-11/237/15.02.2017)

· avizul negativ al Comisiei pentru administraţie publică şi amenajarea teritoriului (nr.4c-6/26/21.02.2017)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/63/15.02.2017)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/1157/21.02.2019)

· punctul de vedere negativ al Guvernului (nr. 1877/DPSG/06.10.2010)
· punctul de vedere negativ al Ministerului Sănătății nr.SP 1697/06.03.2018.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate. 
La şedinţa Comisiei pentru sănătate şi familie din data de 26 iunie 2018, au fost prezenţi 15 deputaţi din totalul de 18 membri.

În urma dezbaterilor şi a opiniilor exprimate, membrii comisiei au hotărât, cu majoritate de voturi (13 voturi pentru, 1 vot  împotrivă, o abținere) respingerea proiectului de lege.

La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul Adrian Chiotan, preşedintele Autorităţii Naţionale pentru Persoanele cu Dizabilităţi. 

La şedinţa Comisiei pentru muncă şi protecţie socială din data de 11 septembrie 2019 şi-au înregistrat prezenţa 20 de deputaţi din totalul de 21 de membri. 

În urma dezbaterilor şi a opiniilor exprimate, membrii comisiei au hotărât, cu majoritate de voturi (6 voturi împotrivă) respingerea proiectului de lege.
La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul Adrian Chiotan, preşedintele Autorităţii Naţionale pentru Persoanele cu Dizabilităţi. 
Proiectul de lege a fost adoptat de Senat în şedinţa din 22 decembrie 2016.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor, cele două Comisii propun Plenului Camerei Deputaţilor respingerea proiectului de lege din următoarele considerente:

·     există dispozițiile legale aplicabile pentru protecția și promovarea persoanelor cu dizabilități de care beneficiază și persoanele cu sindrom Down (Legea asistenței sociale nr.292/2011, Legea nr.448/2006 privind protecția și promovarea drepturilor persoanelor cu handicap, Ordonanța Guvernului nr.68/2003 privind serviciile sociale);
· măsurile propuse ar implica majorarea cheltuielilor bugetare, iar inițiatorii nu au identificat aceste surse.

PREŞEDINTE,




PREŞEDINTE,
Adrian Solomon                               Conf.Univ.Dr. Florin Buicu
SECRETAR,





SECRETAR,


Violeta Răduţ                                      Dr. Vass Levente
Întocmit,                                                                                     Consilier parlamentar Florin Danciu

Consilier parlamentar Sorina Szabo
Consultant parlamentar Cristina Rusu

